**ÚRSKURÐUR MÓTSSTJÓRNAR ÍSLANDSMÓTS**

**SKÁKFÉLAGA 2013-2014**

 Ár 2013, fimmtudagur 17. október, er tekið fyrir mál nr. 7/2013; kærur Taflfélags Reykjavíkur (TR) vegna lögmætis keppenda með Skákfélaginu GM Helli (GMH) í fyrri hluta Íslandsmóts skákfélaga 2013-2014. Í málinu úrskurða Sverrir Örn Björnsson, Áskell Örn Kárason og Helgi Árnason.

 Hinn 15. október 2013 bárust mótsstjórn átta kærur TR á hendur GMH vegna fyrri hluta Íslandsmóts skákfélaga dagana 10.-13. október 2013. Kemur fram í kærunum að þær lúti að öllum keppendum a-sveitar GMH í viðureign sveitarinnar við a-sveit TR í 5. umferð 1. deildar Íslandsmóts skákfélaga sunnudaginn 13. október 2013. Er rakið að það sé skilningur TR að allir keppendur a-sveitar GMH í viðureigninni hafi verið ólögmætir samkvæmt 19. gr., sbr. 20. gr. skáklaga Skáksambands Íslands þar sem þeir hafi verið skráðir í önnur skákfélög í keppendaskrá Skáksambands Íslands, þ.e. ýmist í Taflfélagið Helli eða Skákfélagið Goðann-Máta. Er þess krafist af hálfu TR að a-sveit TR verði úrskurðaður sigur 8-0 í framangreindri viðureign sveitarinnar við a-sveit GMH í 5. umferð Íslandsmótsins.

 Með tölvupósti, sem barst mótsstjórn 16. október 2013, hefur varaformaður GMH komið á framfæri athugasemdum í tilefni af kærum TR.

 **Niðurstaða:**

 Af kærum TR í máli þessu verður ráðið að um sé að ræða sama ágreiningsefni og TR bar undir mótsstjórn með kæru þann 13. október 2013 og mótsstjórn vísaði frá með úrskurði 14. sama mánaðar, sbr. mál nr. 4/2013. Með úrskurði þessum komst mótsstjórn að þeirri niðurstöðu að ágreiningur um þátttöku hins sameinaða félags GMH í Íslandsmóti skákfélaga 2013-2014 heyrði ekki undir mótsstjórn. Með vísan til þess þykir bera að vísa kærum TR í máli þessu frá.

**Ú r s k u r ð a r o r ð :**

Kærum Taflfélags Reykjavíkur er vísað frá.

**Um málskot:**

Úrskurði þessum má skjóta til Dómstóls SÍ. Kærufrestur er þrír sólarhringar frá því að úrskurður mótsstjórnar lá fyrir.